Nina Dølvik Brochmann: Am crescut crezând
că himenul este o dovadă a virginității.
Dar se dovedește că am greșit.
Ceea ce am descoperit
e că povestea populară care ni se spune despre virginitatea feminină
se bazează pe două mituri anatomice.
Adevărul e cunoscut în comunitățile medicale de peste 100 de ani,
și totuși cumva aceste două mituri continuă să îngreuneze
viața femeilor din întreaga lume.
Ellen Støkken Dahl: Primul mit este despre sânge.
Ne spune că himenul se rupe și sângerează
prima dată când o femeie face sex vaginal.
Cu alte cuvinte, dacă ulterior nu există sânge pe cearșaf,
atunci femeia pur și simplu nu era virgină.
Al doilea mit este o consecință logică a primului.
Deoarece se crede că himenul se rupe și sângerează,
oamenii cred, de asemenea, că dispare
sau este cumva modificat radical în timpul primului contact sexual al unei femei.
Dacă asta ar fi adevărat,
s-ar putea stabili cu ușurință dacă o femeie este virgină sau nu
examinând organele ei genitale,
prin efectuarea unui control de virginitate.
NDB: Deci astea sunt cele două mituri:
virginele sângerează,
iar himenul dispare pentru totdeauna.
S-ar putea să vi se pară o problemă minoră.
De ce ar trebui să vă pese
de un mic pliu obscur de piele de pe corpul feminin?
Dar adevărul este că e vorba de mult mai mult
decât de o neînțelegere anatomică.
Miturile despre himen există de secole
pentru că au semnificație culturală.
Au fost folosite ca un instrument puternic
în efortul de a controla sexualitatea femeilor
în aproape fiecare cultură, religie și deceniu istoric.
Femeile încă nu sunt crezute,
sunt făcute de rușine,
rănite,
și, în cele mai grave cazuri, sunt victimele crimelor de onoare,
dacă nu sângerează în noaptea nunții lor.
Alte femei sunt obligate la o degradantă verificare a virginității,
doar ca să obțină un loc de muncă,
pentru a-și salva reputația
sau pentru a se căsători.
ESD: Ca în Indonezia,
unde femeile sunt examinate sistematic pentru a intra în serviciul militar.
După revoluția din Egipt din 2011,
un grup de protestatare au fost forțate să facă verificări de virginitate
de către armata lor.
În Oslo, medicii examinează himenele fetelor tinere
pentru a-i liniști pe părinți că nu le sunt decăzuți copiii.
Și, din păcate, lista continuă.
Femeilor le este atât de teamă că nu sunt la înălțimea miturilor despre himen
încât aleg să folosească soluții rapide pentru virginitate
pentru a asigura o sângerare.
Ar putea fi chirurgia plastică,
o operație numită „revirginare”,
ar putea fi flacoane de sânge turnate pe cearșafuri după sex
sau himen fals cumpărat online,
completat cu sânge teatral
și o promisiune: „spune pa secretului tău întunecat.”
NDB: Spunându-le fetelor că nicio faptă nu poate fi păstrată secretă,
că trupurile lor le vor dezvălui oricum,
noi le înzestrăm cu frică.
Fetelor le este frică să nu se își facă rău singure,
fie prin sport,
joacă,
utilizarea tampoanelor,
fie prin activitate sexuală.
Le-am redus oportunitățile și libertățile.
Este timpul să punem capăt miturilor virginității.
E timpul să rupem miturile despre himen
odată pentru totdeauna.
ESD: Noi suntem studente la medicină,
lucrăm din domeniul sănătății sexuale
și suntem autoarele cărții „Minunea de jos”.
(Râsete)
Aceasta e o carte științifică de succes despre organele genitale feminine.
Și conform experienței noastre, oamenii par să creadă
că himenul este un fel de sigiliu care acoperă orificiul vaginal.
În norvegiană se numește chiar „membrana virginității.”
Și cu asta, ne imaginăm ceva fragil,
ceva ușor distructibil,
ceva care se poate rupe,
poate ca o foaie de ambalaj din plastic.
Poate v-ați întrebat de ce am adus astăzi un cerc pe scenă.
Vă vom arăta.
(Râsete)
Este foarte greu de ascuns
că s-a întâmplat ceva cu acest cerc, nu?
Este diferit înainte și după ce l-am perforat.
Sigiliul este rupt,
și până nu schimbăm plasticul,
nu va reveni la starea sa intactă.
Deci, dacă am dori să facem o verificare a virginității pe acest cerc aici,
chiar acum,
asta ar fi foarte ușor.
Este ușor să spunem că acest cerc nu mai e virgin.
(Râsete)
NDB: Dar himenul nu e nici pe departe ca o bucată de plastic
pe care-l puteți înfășura în jurul mâncării,
sau ca un sigiliu.
De fapt...
este mai mult ca asta -
un elastic de prins părul sau o bandă de cauciuc.
Himenul este un inel de țesut la deschiderea exterioară a vaginului.
Și, de obicei, are o formă de gogoașă sau de jumătate de lună
cu o gaură mare, centrală.
Dar asta variază foarte mult,
uneori himenele pot avea franjuri,
pot avea câteva găuri,
sau pot fi formate din lobi.
Cu alte cuvinte, himenele variază în mod natural foarte mult ca aspect,
și asta face atât de dificilă o verificare a virginității.
ESD: Acum că știm ceva mai multe despre anatomia himenului,
e timpul să revenim la cele două mituri ale noastre:
virginele sângerează,
himenele dispar pentru totdeauna.
Dar himenul nu trebuie să se rupă deloc.
Himenul este ca un elastic de păr ca funcționare, dar și ca aspect.
Și puteți întinde un elastic de păr, nu?
(Râsete)
Puteți întinde de asemenea și un himen.
De fapt, este foarte elastic.
Și pentru multe femei,
himenul va fi suficient de elastic pentru a face față unui contact vaginal
fără a suferi vreun prejudiciu.
La alte femei himenul se poate rupe puțin pentru a face loc penisului,
dar asta nu îl va face să dispară.
Dar poate arăta puțin diferit decât înainte.
Rezultă, în mod firesc, că nu poți examina himenul
pentru a verifica virginitatea.
Acest lucru a fost remarcat în urmă cu peste 100 de ani, în 1906,
de medicul norvegian Marie Jeancet.
Ea a examinat o lucrătoare sexuală de vârstă mijlocie
și a concluzionat că organele ei genitale îi aminteau de o fecioară adolescentă.
Dar asta are sens, nu?
Pentru că dacă himenul ei nu a fost niciodată deteriorat în timpul sexului,
atunci ce ne așteptam să vedem?
ESD: De vreme ce himenele pot avea orice formă
este dificil de știut
dacă o creastă sau un pliu se află acolo din cauza deteriorării anterioare
sau dacă este doar o variantă anatomică normală.
Absurditatea testării virginității
este ilustrată într-un studiu realizat pe 36 de adolescente însărcinate.
Când medicii le-au examinat himenele,
nu au putut găsi semne clare de penetrare
decât la două din cele 36 de fete.
Deci, doar dacă nu credeți în 34 de cazuri de nașteri virgine -
(Râsete)
atunci trebuie să fim toți de acord
că și cel de-al doilea mit al nostru a primit o lovitură puternică.
Pur și simplu nu poți privi o femeie între picioare
și să-i citești povestea sexuală.
NDB: Ca majoritatea miturilor, miturile despre himen nu sunt adevărate.
Nu există niciun sigiliu virgin care să dispară în mod magic după sex,
iar jumătate din fecioare pot avea contact sexual fără a sângera.
Am dori să putem spune că eliminând aceste mituri
totul va fi în regulă,
că rușinea, vătămarea și crimele de onoare vor dispărea.
Dar, desigur, nu este atât de simplu.
Oprimarea sexuală a femeilor provine din ceva mult mai profund
decât o simplă neînțelegere anatomică privind proprietățile himenului.
Este o problemă de control cultural și religios al sexualității femeilor.
Și asta este mult mai greu de schimbat.
Dar trebuie să încercăm.
ESD: În calitate de medici, aceasta este contribuția noastră.
Vrem ca fiecare fată, părinte și [viitor] soț să știe
ce este himenul și cum funcționează.
Vrem ca ei să știe
că himenul nu poate fi folosit ca dovadă a virginității.
Și în acest fel, putem elimina unul dintre cele mai puternice instrumente
utilizate astăzi pentru a controla femeile tinere.
După ce v-am spus asta,
poate vă întrebați care este alternativa,
căci dacă nu putem folosi himenul ca dovadă a virginității femeilor,
atunci ce ar trebui să folosim?
Optăm pentru a nu folosi nimic.
(Ovații)
Dacă...
(Aplauze)
Dacă doriți cu adevărat să știți dacă o femeie este virgină sau nu,
întrebați-o.
(Râsete)
Iar modul în care răspunde la această întrebare e alegerea ei.
Vă mulțumim!
(Aplauze)